અમદાવાદ– શેરબજારમાં બે તરફી વધઘટ વચ્ચે મિશ્ર વાતાવરણ રહ્યું હતું. એશિયાઈ સ્ટોક માર્કેટમાં નરમાઈ હતી. તો બપોર પછી યુરોપિયન સ્ટોક માર્કેટ મજબૂત હતા. આમ સવારથી ઈન્ડેક્સ બેઈઝડ શેરોમાં લેવાલી અને વેચવાલી બે તરફી કામકાજ હતા, તેમજ યુએસ ફેડની બેઠક પૂર્વે રોકાણકારોએ સાવચેતીની રૂખ અખત્યાર કરી હતી. ટ્રેડિંગ સેશનને અંતે બીએસઈ સેન્સેક્સ 16.06(0.05 ટકા) સુધરી 35,176.42 બંધ રહ્યો હતો. તેમજ નિફટી ઈન્ડેક્સ 21.30(0.20 ટકા) ઘટી 10,718.05 બંધ થયો હતો. પહેલી મે ગુજરાત અને મહારાષ્ટ્ર ડે સહિત ત્રણ દિવસની રજા પછી આજે સવારે શેરબજાર તેજી સાથે જ ઓપન થયું હતું. શરૂમાં નવી લેવાલી આવી હતી, પણ ઊંચા મથાળે તેજીવાળા ઓપરેટરોએ નફારૂપી વેચવાલી કાઢી હતી. જેથી સેન્સેક્સ ઊંચા લેવલથી 280થી વધુ પોઈન્ટ પાછો પડ્યો હતો. નિફટી પણ 95 પોઈન્ટ તૂટ્યો હતો. આમ શેરબજારમાં ઊંચા મથાળા પર સાવેચતી જોવાઈ રહી છે. તેમ છતાં સેન્સેક્સ પ્લસમાં બંધ રહ્યો અને નિફટી માઈનસમાં બંધ રહ્યો હતો.